钦定古今图书集成/理学汇编/学行典/第092卷 > 朱子全书一 > 《读书之要》
## 钦定古今图书集成/理学汇编/学行典/第092卷 > 朱子全书一 > 《读书之要》

或问：“读《书》之法，其用力也奈何？”曰：“循序而渐进，熟读
而精思可也。”曰：“然则请问循序渐进之说？”曰：“以二书
言之，则先《论》而后《孟》，通一书而后及一书；以一书言
之，则其篇章文句，首尾次第，亦各有序而不可乱也。
量力所至，约其程课而谨守之，字求其训，句索其旨，
未得乎前，则不敢求其后；未通乎此，则不敢志乎彼。
如是循序而渐进焉，则意定理明，而无疏易凌躐之
患矣。是不惟读书之法，是乃操心之要尢始学者之
不可不知也。”曰：“其熟读精思者何耶？”曰：“《论语》一章，不
过数句，易以成诵。成诵之后，反复翫味于燕闲静一
之中，以须其浃洽可也。《孟子》每章或千百言，反复论
辨，虽若不可涯者，然其条理疏通，语意明洁，徐读而
以意随之，出入往来以十百数，则其不可涯者，将有
可以得之于指掌之闲矣。”大抵观书先须熟读，使其
言皆若出吾之口，继以精思，使其意皆若出于吾之
心，然后可以有得尔。至于文义有疑，众说纷错，则亦
虚心静虑，勿遽取舍于其闲。先使一说自为一说，而
随其意之所之以验其通塞，则其尢无义理者，不待
观于他说而先自屈矣。复以众说互相诘难，而求其
理之所安，以考其是非，则似是而非者，亦将夺于公
论而无以立矣。大抵徐行却立，处静观动，如攻坚木，
先其易者而后其节目，如解乱绳，有所不通，则姑置
而徐理之，此读书之法也。